b'\n_START_ARTICLE_\nJo\xc5\xbee Keren\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nJo\xc5\xbee Keren\xc4\x8di\xc4\x8d je obiskoval osnovno \xc5\xa1olo na Kogu, srednjo \xc5\xa1olo in u\xc4\x8ditelji\xc5\xa1\xc4\x8de pa je kon\xc4\x8dal v Mariboru. \xc5\xbde kot dijak mariborskega u\xc4\x8ditelji\xc5\xa1\xc4\x8da se je pridru\xc5\xbeil naprednemu gibanju in postal \xc4\x8dlan Skoja. Nato se je vpisal na Univerzo v Ljubljani, kjer je leta 1937 diplomiral iz filozofije in pedagogike. V \xc4\x8dasu \xc5\xa1tudija je postal \xc4\x8dlan akademskega \xc5\xa1tudentskega kluba Njiva in KPJ. Zaradi pogledov na re\xc5\xa1evanje kme\xc4\x8dkega vpra\xc5\xa1anja, ki se niso skladali s partijsko usmeritvijo, je bil izklju\xc4\x8den iz KPJ. Prvo slu\xc5\xbebo je dobil \xc5\xa1ele jeseni, leta 1940 na me\xc5\xa1\xc4\x8danski \xc5\xa1oli v Gornji Radgoni, kjer je pou\xc4\x8deval do pomladi. Leta 1941, ko so pri\xc5\xa1li Nemci, se je posvetil organizaciji ilegalnega odporni\xc5\xa1kega dela. Na njegovem domu je bila konferenca aktivistov Osvobodilne fronte. Od za\xc4\x8detka poletja 1941 se je pisatelj vse ve\xc4\x8d zadr\xc5\xbeeval v Pesnici, vendar je bil izdan. 17. novembra 1941 ga je gestapo aretiral v Pesnici. Ustreljen je bil dne, 27. decembra 1941, na dvori\xc5\xa1\xc4\x8du sodnih zaporov v Mariboru. Umrl je z zavestjo "komunisti\xc4\x8dnega borca". "Bil je prepri\xc4\x8dan, da umira za svobodo in lep\xc5\xa1e dni svojega ljudstva"._NEWLINE_Z redom narodnega heroja je bil odlikovan 27. novembra 1953._NEWLINE_Po njem so poimenovane ulice v ve\xc4\x8d slovenskih krajih in trg v Ormo\xc5\xbeu.\n_START_SECTION_\nDelo\n_START_PARAGRAPH_\nDela Jo\xc5\xbeeta Keren\xc4\x8di\xc4\x8da so tesno povezana s slovenje-gori\xc5\xa1kim ljudstvom. Komunisti\xc4\x8dni pisatelj je znan po svojih socialnih \xc5\xa1tudijah z romanti\xc4\x8dnim pojmovanjem slovenskih kmetov. V svojih delih je predstavil "zagrenjene" dneve svoje mladosti. Svetu je \xc5\xbeelel razkriti gorje svojega ljudstva, raz\xc4\x8dleniti in pojasniti \xc5\xbeivljenjsko krizo. Boril se je za pravi\xc4\x8dnej\xc5\xa1i svet in \xc5\xbeelel je ozave\xc5\xa1\xc4\x8dati ljudi.'